钦定古今图书集成/明伦汇编/官常典/第092卷 > 汉恭宪王元佐
## 钦定古今图书集成/明伦汇编/官常典/第092卷 > 汉恭宪王元佐

按《宋史宗室传》，“太宗九子，长楚王元佐，次昭成太子
元僖，次真宗，次商恭靖王元份，次越文惠王元杰，次
镇恭懿王元偓，次楚恭惠王元偁，次周恭肃王元俨，
次崇王元亿。”按本传，“元佐字惟吉，初名德崇，母元
德皇后，少聪警，貌类太宗，帝钟爱之。年十三，从猎近
郊，兔走乘舆前，太宗使元佐射，一发而中。契丹使在
侧”，惊异之。从征太原、幽蓟。太平兴国中，出居内东门
别第，拜检校太傅、同中书门下平章事，封卫王，赴上
于中书，后徙居东宫，改赐今名，加检校太尉，进封楚
王。初，秦王廷美迁涪陵，元佐独申救之。廷美死，元佐
遂发狂，至以小过操挺刃伤侍人。雍熙二年，疾少间，
帝喜，为赦天下。重阳日内宴，元佐疾新愈，不与诸王
宴归，暮过元佐，元佐恚曰：“若等侍上宴，我独不与，是
弃我也！”遂发忿被酒，夜纵火焚宫。诏遣御史捕元佐，
诣中书劾问，废为庶人，均州安置。宰相宋琪率百官
三上表，请留元佐京师，行至黄山，召还，废居南宫。使
者守护。谘议赵齐王遹、翊善戴元顿首请罪，帝赦之
曰：“是子朕教之犹不悛，汝等安能辅导耶？”真宗即位，
起为左金吾卫上将军，复封楚王，听养疾不朝。再加
检校太师、右卫上将军。元佐生日，真宗赐以宝带。平
居不接人事，而事或预知。帝尝遣术士管归真为醮
禳，左右未及白，元佐遽曰：“管归真至矣！”帝闻之曰：“岂
非为物所凭乎？”封泰山，真拜太傅。祀汾阴，迁太尉兼
中书令，又加太师、尚书令，兼中书令，遂拜天策上将
军、兴元牧，赐剑履上殿，诏书不名。时禁中火，元佐表
停奉禀，助完宫阙，不许，加兼雄州牧。仁宗为皇太子，
兼兴元牧。仁宗即位，兼江陵牧。薨，年六十二。赠河中、
凤翔牧，追封齐王，谥恭宪。宗室子弟特给假七日，以
卤簿鼓吹导至永安，陪葬永熙陵。明道二年，改封潞
王，又改魏王。子三人：允升、允言、允成。徽宗立，改封魏
王为汉王。

按《龙川别志》：“楚王元佐，太宗之长子，将立为嗣，坚辞
不肯，欲立太祖之子，由此遂废。故当时以为狂而实
非狂也。”